****


**A Tempus Közalapítvány 2018. november 30-án egynapos műhelymunkát szervezett  „Ébredjünk fel a bűvöletből” – a IV. ipari forradalom kihívásai és az Erasmus+ „címmel.**

**A rendezvényen a szakképzés fejlesztésében és működtetésében érdekelt felek –** munkáltatók, szakképző intézmények, kamarák, ágazati minisztérium – gondolkodtak közösen a szakképzést – különösen a digitalizáció és az Ipar 4.0 okán – érintő változásokról, az azokban rejlő kihívásokról és lehetőségekről. A műhely kiemelt témája volt az Erasmus+ és az ErasmusPro mobilitási programok jó gyakorlatainak és tapasztalatainak beépítése a hazai szakképzés minőségének fejlesztésébe.


A műhelymunkán összesen 61 fő vett részt, 34 fő szakképző intézményt, 6 fő gyakorlati képzést folytató vállalatot képviselt, 9 fő a kereskedelmi és iparkamarák részéről, 4 fő az ECVET Szakértői Hálózat tagjaként, 1 fő pedig az Innovációs és Technológiai Minisztérium képviseletében volt jelen. Az idei műhelymunka innovatív eleme volt, hogy a háromoldalú tanácskozás négyoldalúra bővült, mert a közös munkában aktívan részt vettek a szakképzés legfontosabb szereplői, a tanulók is (7 fő).



A műhelyt **Verses István**, Erasmus+ programvezető nyitotta meg. Köszöntőjében elmondta, hogy a friss uniós ajánlások **2025-re az európai oktatási térség kialakítását, az oklevelek és a külföldi tanulmányi időszakok automatikus és kölcsönös elismerését** irányozzák elő[[1]](#footnote-1). A határokon átnyúló mobilitás és együttműködés előmozdításában az oktatás és képzés területén az Erasmus+ programnak jelentős szerepe van. **Az Erasmus+ nem pusztán mobilitási gyakorlatok összessége, de erős a kapcsolata a szakpolitikai prioritásokhoz**, szorosan kapcsolódik a Rigai Nyilatkozatban megfogalmazott 5 kiemelt fejlesztési területhez[[2]](#footnote-2). Az Erasmus+ program lehetőséget teremt a tapasztalatcserére, és ezzel jelentősen támogatja a tagállamokat az inkluzív, egész életen át tartó tanuláson alapuló és innováció-vezérelt képzési rendszerek fejlesztésében.

**Lukács Julianna**, E+mobilitási koordinátor ismertette a szakmai műhely célját, melynek **legfőbb jelentősége** az, hogy a hazai és nemzetközi szakmai gyakorlatok tervezésében és megvalósításában **érintett szereplők** (munkáltatók, vállalati mentorok, kamara szakképzésért felelős szakemberei, szakképző intézmények vezetői, gyakorlati oktatásvezetők) **ülnek egy asztalnál és folytatnak strukturált párbeszédet** a szakképzést érintő változásokról, a digitalizáció és az ipar 4.0 térhódításában rejlő kihívásokról és lehetőségekről, valamint az Erasmus+ és hangsúlyozottan az ErasmusPro program jó gyakorlatairól, melyek a hazai szakmai gyakorlatok szervezésében is mintául szolgálhatnak.

A megnyitó után három plenáris előadás következett. Az első előadást **Farkas Éva[[3]](#footnote-3)** tartotta „A IV. ipari forradalom jelentősége a szakképzésben és lehetőségek az Erasmus+ programban”címmel. A XXI. század legnagyobb horderejű változását a digitalizáció és a robottechnika elképesztő fejlődése jelenti. Beléptünk az Ipar 4.0. időszakába, amely elnevezés a negyedik ipari forradalomra utal és az információs technológia és az automatizálás egyre szorosabb összefonódását, illetve ezen keresztül a gyártási módszerek alapvető megváltozását elhozó időszakot jelöli.



Az európai kitekintést is tartalmazó előadás után **Mátyus Mihály** az Innovációs és Technológiai Minisztérium főosztályvezető-helyettese „A szakpolitikai környezet változásaira adott válaszok” című előadásában a hazai szakképzésfejlesztési elképzeléseket ismertette, melyek 5 nagy területre koncentrálnak.

A Magyar Kereskedelmi és Iparkamara képviseletében **Kakusziné Körtvélyesi Anikó** tartott előadást „A kamara feladatai a szakképzésfejlesztés területén” címmel. Előadásában az Ágazati Készségtanácsok működésének jogi hátterét és feladatait mutatta be. Az **Ágazati Készségtanácsok (ÁKT) a szakképzésről szóló 2011. évi CLXXXVII. törvény alapján 2018. július 1-től kezdték meg működésüket.**

A plenáris előadások által felvetett kérdéseket, gondolatokat a kerekasztal-beszélgetés során vitattuk meg. A kerekasztal célja annak gyakorlati szempontú bemutatása, **hogyan alakítja át a szakképzési környezetet a digitalizáció és automatizáció, illetve hogy az Erasmus+ programok tapasztalatai hogyan tudják támogatni a hazai szakképzés fejlesztését.**

**A kerekasztal résztvevői:**

**Wágnerné Tomcsik Gabriella oktatási és képzési igazgató,** Munkaadók és Gyáriparosok Országos Szövetsége

**Dr. Horváth Ildikó igazgató,** Széchenyi István Egyetem Oktatásszervezési és Tanárképzési Főigazgatóság VR Learning Center

**Trautmann Szilvia igazgatóhelyettes**, Budapesti Gazdasági Szakképzési Centrum Hunfalvy János Két Tanítási Nyelvű Közgazdasági és Kereskedelmi Szakgimnázium

**Kovács Károly tulajdonos**, Kovas Kft. Tatabánya, a Vállalkozók és Munkáltatók Országos Szövetségének delegáltja a Gépipari Ágazati Készségtanácsba

**Terenyi Szilveszter** **szakmai tanár, agrárgazdasági szakértő**, Fáy András Mezőgazdasági Szakgimnázium, Szakközépiskola és Kollégium Pécel

**Bodnár Ferenc tanuló**, Andrássy György Katolikus Közgazdasági Szakgimnázium, Gimnázium és Kollégium Eger

**Kertész Dániel tanuló**, Budapesti Gazdasági Szakképzési Centrum Hunfalvy János Két Tanítási Nyelvű Közgazdasági és Kereskedelmi Szakgimnázium

A résztvevők megerősítették, hogy az automatizáció a nagyobb vállalatoknál már működik. A kisebb cégeknél pedig mindenképpen be fogják vezetni, mert ez lesz a gazdaságos, illetve választ jelent a kritikussá váló munkaerőhiányra is. Konkrét példaként a mezőgazdaság állt a fókuszban, amely szektorba szintén begyűrűzött már a legmagasabb technológia, az önvezető traktorok, a GPS vezérelt gépek[[4]](#footnote-4).

A szakképzés nehezen tud reagálni a munkaerő-piaci változásokra, a technológiai újításokra.

**A fiatalokat is motiválni kell a tanulásra**, a technológiák valós környezetben való alkalmazására. A Széchenyi István Egyetemen fejlesztett **MaxWhere[[5]](#footnote-5) oktatási operációs rendszer az oktatásban és az ipar 4.0 világában kiválóan használható 3D-s VR színtér**.

**A Munkaadók és Gyáriparosok Országos Szövetsége komplex szakképzés-modernizációs javaslatcsomagot[[6]](#footnote-6) dolgozott ki a hazai szakképzési rendszer fejlesztése érdekében, a tudás alapú, innovatív gazdaság szakképzésének stratégiájához.**

**A diákok azt a kérdést vetették fel**, **hogy a digitális készségek, az új technológiák tanítása nincs benne a kerettantervekben. A digitális bennszülötteknek sokkal hatékonyabb a tanulás digitális eszközökkel.** Az informatika teljesen behálózza az életünket, ezt a tanulásban is ki- illetve fel kell használni. Nem a lexikális tudást, hanem készségeket kellene fejleszteni az iskolában.

Egyre több egyéni vállalkozó lesz, mindenkinek fel kell találnia magát, hogy munkát tudjon kapni. A hagyományos szakmák eltűnőben vannak, és a most iskolába lépő gyerekek 65%-a olyan szakmában fog dolgozni, ami ma még nem is létezik. Ma a IV. ipari forradalomról beszélünk, miközben az oktatás korszakokkal le van maradva. **A tanulók az alábbi szófelhővel mutatták be az oktatási rendszer modernizációjára vonatkozó javaslatukat.**

****

Szó esett a **Student’s Voice – The bridge to learning[[7]](#footnote-7) KA2 stratégiai partnerségi projekt** tapasztalatairól is. Az Erasmus+ program 2016-ban kezdődött nemzetközi projektjében öt európai uniós ország (Hollandia, Írország Magyarország Skócia és Szlovénia) oktatáskutatással és fejlesztéssel foglalkozó intézetei, valamint 15 iskola vesz részt. A projekt célja olyan módszertani eszköztár, oktatási modellek és pedagógus-továbbképzések kidolgozása, valamint jó gyakorlatok továbbfejlesztése, amelyek segítségével a tanulók aktívan részt vehetnek saját tanulási tevékenységük irányításában. Ennek eredményeképpen erősödhet a tanárok és a diákok közötti kölcsönös bizalom. A tanulók személyisége fejlődhet, miközben a tanulás örömöt jelenthet számukra.

A beszélgetés azzal a gondolattal zárult, hogy közös felelősség, mindannyiunk felelőssége, hogy a szakképzés működjön, és jól működjön. A felelősségünk sokkal nagyobb, mint gondolnánk, hiszen azzal hogy milyen mennyiségben és minőségben kerülnek ki a tanulók a szakképzésből hatást gyakorol(hat)unk a gazdasági fejlődésre és a jövő társadalmára.

****

**A szakmai műhelyt Lovászi Attila Erasmus+ mobilitási csoportvezető zárta:** A műhelymunka inspiráló lehetőséget teremtett a közös gondolkodásra, a tapasztalatok megbeszélésére, a jövőbe mutató javaslatok megfogalmazására. **A közös gondolkodást 2019-ben folytatjuk.**

1. A TANÁCS AJÁNLÁSA a felsőfokú és a felső középfokú oklevelek, valamint a külföldi tanulmányi időszakok eredményeinek automatikus kölcsönös elismerésének ösztönzéséről <https://eur-lex.europa.eu/resource.html?uri=cellar:9cf2fee8-5ea7-11e8-ab9c-01aa75ed71a1.0007.02/DOC_1&format=PDF> [↑](#footnote-ref-1)
2. A Rigai Nyilatkozatot elfogadó tagállamok, így Magyarország is, 2020-ig öt területet kell, hogy kiemelt figyelemmel kísérjenek. Ezek a következők: (1) A vállalatoknál történő, munkaalapú gyakorlati képzés elterjesztésének további fejlesztése, támogatása; (2) A felnőttek és tanköteles korú fiatalok szakképzési rendszerének további minőségi fejlesztése; (3) Rugalmasabb rendszerű, könnyebben megkezdhető és folytatható szakképzések kifejlesztése, kiegészítve egy hatékony tanácsadási és az egyéni tudást értékelő szolgáltatási rendszerrel; (4) A napi munkavégzéshez szükséges készségek, kompetenciák fejlesztésének megerősítése a szakképzési kerettantervekben, és az ilyen tanfolyamok kínálatának növelése; (5) A szakmákat oktató tanárok, szakoktatók, a segítő mentorok és gyakorlati szakemberek hatékony fejlesztése és továbbképzése. [↑](#footnote-ref-2)
3. Az ECVET Szakértői Hálózat tagja, a Szegedi Tudományegyetem docense [↑](#footnote-ref-3)
4. Videó illusztráció: The Future of Farming & Agriculture <https://www.youtube.com/watch?v=Qmla9NLFBvU>

   Farm Forward <https://www.youtube.com/watch?v=jEh5-zZ9jUg> (a film 2012-ben készült!) [↑](#footnote-ref-4)
5. Videók a Széchenyi István Egyetem által használt VR terekről:

   <https://www.youtube.com/watch?v=iNJN1AaMCgg>

   <https://www.youtube.com/watch?v=w9zwJg2wUMw&t=7s>

   <https://www.youtube.com/watch?v=kiM4jbhMxlU>

   <https://www.youtube.com/watch?v=CbTkGATMLLo>

   <https://www.youtube.com/watch?v=YQxsrvItHz0> [↑](#footnote-ref-5)
6. A javaslatcsomag teljes terjedelmében elérhető: <http://www.mtakti.hu/wp-content/uploads/2018/11/Szirak2018_Gablini_MGYOSZ.pdf> [↑](#footnote-ref-6)
7. A projektről és annak eredményeiről itt lehet részletesen tájékozódni: <http://ofi.hu/hir-kategoria/student-voice> [↑](#footnote-ref-7)